Assosiaatiokomitean on määrä hyväksyä päätös, jolla muutetaan assosiaatiosopimuksen pöytäkirjoissa N:o 2 ja 5 ja tämän päätöksen liitteessä I tarkoitettujen maataloustuotteiden ja jalostettujen maataloustuotteiden alkuperäisiä tullietuuksia.

Assosiaatiosopimuksen 97 artiklan nojalla assosiaatiokomitea on toimivaltainen päättämään sopimuksen hallinnoinnista ja asioista niillä aloilla, joita koskevan päätösvaltansa assosiaationeuvosto on sille siirtänyt.

Neuvottelijat sopivat uusista määräyksistä, joita sovelletaan EU:n maataloustuotteiden ja jalostettujen maataloustuotteiden kahdenvälisen kauppaan Algerian kanssa. Nämä määräykset on esitetty 11. heinäkuuta 2011 allekirjoitetun pöytäkirjan liitteessä. Algeria pani pöytäkirjan täytäntöön yksipuolisesti 1. lokakuuta 2012.

Koska korvausten rahamäärä (1,5 miljoonaa euroa) oli vähäinen eikä muutettuja kiintiöitä ollut kovin monta, vaikutusten arviointi ei ollut tarpeen. Oikeusvarmuuteen liittyvistä syistä on kuitenkin tarpeen antaa tämä päätös.

4.Oikeusperusta

4.1.Menettelyllinen oikeusperusta

4.1.1.Periaatteet

Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

Ilmaisu ’säädökset, joilla on oikeusvaikutuksia’ kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti unionin lainsäätäjän antaman säännöstön sisältöön”.

4.1.2.Soveltaminen käsillä olevassa asiassa

Assosiaatiokomitea on sopimuksella perustettu elin; se on perustettu Euroopan yhteisön ja sen jäsenvaltioiden sekä Algerian demokraattisen kansantasavallan välistä assosiaatiota koskevalla Euro–Välimeri-sopimuksella.

Assosiaatiosopimuksen 13 artiklassa määrätään maataloustuotteiden, kalataloustuotteiden ja jalostettujen maataloustuotteiden keskinäisen kaupan vapauttamisesta EU:n ja Algerian välillä. Assosiaatiosopimuksen 14 artiklassa vahvistetaan keskinäiset sitoumukset, jotka koskevat pöytäkirjoissa N:o 1–5 lueteltuihin maataloustuotteisiin, kalataloustuotteisiin ja jalostettuihin maataloustuotteisiin sovellettavia järjestelyjä. Assosiaatiosopimuksen 15 artiklassa määrätään neuvottelujen aloittamisesta EU:n ja Algerian välillä sellaisten vapauttamistoimenpiteiden vahvistamiseksi, joita EU ja Algeria soveltavat sovitusta päivästä alkaen.

Assosiaatiosopimuksen 16 artiklassa määrätään mahdollisuudesta muuttaa sovittuja tullimääräyksiä silloin kun osapuolten maatalouspolitiikoissa tapahtuu muutoksia. Muutoksia tekevä osapuoli kuitenkin myöntää toisen osapuolen alueelta peräisin olevia tuotteita tuotaessa vastaavan edun.

Säädös, joka assosiaatiokomitean on määrä antaa, on säädös, jolla on oikeusvaikutuksia. Se sisältää uusia säännöksiä, joita Algeriassa sovelletaan EU:n maataloustuotteiden ja jalostettujen maataloustuotteiden kahdenväliseen kauppaan ja jotka muuttavat assosiaatiosopimuksen pöytäkirjoissa N:o 2 ja 5 tarkoitettujen maataloustuotteiden ja jalostettujen maataloustuotteiden alkuperäisten tullietuuksien soveltamisedellytyksiä. Suunnitellulla säädöksellä ei täydennetä eikä muuteta sopimuksen institutionaalisia rakenteita.

Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

4.2.Aineellinen oikeusperusta

4.2.1.Periaatteet

SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

4.2.2.Soveltaminen käsillä olevassa asiassa

Suunnitellun säädöksen tavoite ja sisältö liittyvät maataloustuotteiden, kalataloustuotteiden ja jalostettujen maataloustuotteiden kauppaan assosiaatiosopimuksen 2 luvun mukaisesti.